[{"text_idx": "#000000", "text": "Maes B: Merched yn Gwneud Miwsig"}, {"text_idx": "#000003", "text": "Er mai cerddoriaeth fyw yw curiad calon Maes B ers y dechrau, ac yn parhau i fod o hyd, mae\u2019r enw yn sefyll am lawer mwy erbyn hyn: cynwysoldeb, tegwch, caredigrwydd, amrywiaeth a\u2019r awydd i sicrhau fod pawb yn cael amser da a chroeso. Hefyd, mae\u2019r arlwy yn para\u2019n hirach na dim ond saith diwrnod ym mis Awst. Ond i mi, un o\u2019r pethau sydd wedi sefyll allan dros y ddwy flynedd ddiwethaf yw\u2019r cynllun Merched yn Gwneud Miwsig. Prosiect ydyw i annog merched i fentro mewn i\u2019r byd cerddoriaeth gyda hyder ac arddangos cerddoriaeth gan ferched mewn ffordd ddyfeisgar. Mae Maes B wedi cynnal sawl gweithdy yn Galeri a Clwb Ifor Bach gyda rhai o se\u0302r cyfredol y si\u0302n fel Heledd Watkins (HMS Morris) a Gwenllian Anthony (Adwaith) i enwi dim ond dwy, ac yn rhyddhau podlediad dan yr un enw."}, {"text_idx": "#000004", "text": "Yn rhan o arlwy Eisteddfod AmGen ar S4C darlledwyd un o brosiectau mwyaf uchelgeisiol Merched yn Gwneud Miwsig hyd yma. Rhaglen awr yn ein harwain ni, a\u2019r gyflwynwraig Sian Eleri, ar daith gerddorol yng nghwmni rhai o\u2019r merched sy\u2019n creu cerddoriaeth gyffrous ac yn gwthio ffiniau\u2019r iaith yn greadigol."}, {"text_idx": "#000005", "text": "Mae\u2019n dechrau gyda Sian Eleri yn cerdded drwy be\u2019 alla i ond ei ddisgrifio fel anialdir efo delweddau adnabyddus yr Eisteddfod wedi\u2019u gwasgaru yma ac acw. Gallai fod yn olygfa agoriadol o ffilm o\u0302l-apocalyptaidd ar faes y \u2018Steddfod tan y gwelwn ni ddau ffigwr Daft Punk-aidd tu draw i fwa orengoch Croeso i\u2019r Eisteddfod, mewn helmedau sia\u0302p pen llwynog wedi\u2019u gwneud a\u0302 drychau. Mae\u2019r ddau ffigwr sydd mewn overalls pinc yn agor y drysau i Sian, a dyna ni, rydym ni yng nghanol anhrefn setiau ac adeiladau\u2019r brifwyl \u2013 y warws yn Llanybydder \u2013 ac mae\u2019n edrych yn anhygoel!"}, {"text_idx": "#000006", "text": "Dan olau neon glas, Adwaith sy\u2019n agor y rhaglen gyda\u2019u fersiwn wunigry nhw o \u201cAr Lan y Mo\u0302r\u201d, ar o\u0302l gorffen mae\u2019r triawd yn egluro i Sian Eleri ble mae hi a beth sy\u2019n ei disgwyl dros yr awr nesaf. Kitsch and Sink yw\u2019r ddau ffigwr yn yr helmedau a\u2019r gwisgoedd pinc, a nhw (a delweddau eraill od!) fydd yn tywys Sian drwy\u2019r storfa hon o wrthrychau eiconig yr Eisteddfod Genedlaethol, ond chwilfrydedd naturiol ac angerdd y gyflwynwraig at y gerddoriaeth sy\u2019n ein tywys ni."}, {"text_idx": "#000007", "text": "Ar ei thaith drwy be\u2019 fyddai i rywun sydd ddim yn gyfarwydd a\u0302\u2019r Eisteddfod yn edrych fel diwedd rave mewn iard sgrap, mae\u2019n cael perfformiadau gan Ea\u0308dyth, Hana Lili, Asha Jane a Thallo ynghyd a\u0302 sgwrs fer gydag ambell un ohonynt yma ac acw. Un arall mae hi\u2019n eistedd lawr i sgwrsio a\u0302 hi yw Elan Evans, un o benseiri\u2019r cynllun arloesol Merched yn Gwneud Miwsig. Maen nhw\u2019n sgwrsio am ac yn cydnabod rhai o\u2019r merched blaenllaw sydd wedi gosod y slabiau cerddorol Cymreig i\u2019r merched hyn gael eu dilyn, fel Y Gwefrau, Swci Boscawen, Gwenno a Cate le Bon er enghraifft."}, {"text_idx": "#000008", "text": "Cyn hir mae dwy lygad yn rholio hen set deledu yn ymddangos o flaen cadair Sian, a thrwy sgrin y teledu cawn berfformiad arbennig gan y pianydd Gwenno Morgan a Casi o \u2018Whatsappio Duw\u2019. Perfformiad sydd, yn fy marn i, yn crynhoi llawer o bryderon a phroblemau sydd ar feddwl y genhedlaeth nesaf o fynychwyr Maes B hefyd. Roedd hwn yn uchafbwynt annisgwyl i mi."}, {"text_idx": "#000009", "text": "Cawn ddau berfformiad gan bob artist yn y warws, a chyn pen dim, mae awr wedi diflannu. Roedd yn wledd gerddorol, weladwy ac yn atgoffa rhywun cymaint mae angen y si\u0302n fyw Gymraeg ar bobl ifanc Cymru \u2013 ac ar ferched ifanc Cymru."}, {"text_idx": "#000010", "text": "Nid llythyr cariad at ferched y si\u0302n mo\u2019r rhaglen, byddai hynny\u2019n ddisgrifiad rhy syml i o\u2019r bybyl lliwgar, creadigol, cyffrous sydd newydd fyrstio ar ein sgrin. Nid yw \u2018chwaith yn flashmob dros ben llestri yn datgan cariad yn uchel ei gloch. Mae\u2019n fwy fel llwy garu i\u2019r merched a fu, sydd ac a fydd yn gwneud miwsig yng Nghymru, a phob elfen ohoni wedi\u2019i cherfio\u2019n ofalus i arddangos crefft unigryw pob rhan o\u2019r cyfanwaith hudolus hwn."}, {"text_idx": "#000014", "text": "Mae Lois wedi creu rhestr chwarae arbennig o\u2019r artistiaid oedd ar y rhaglenn \u2013 cliciwch isod i chwarae."}]